MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af forslag til Europa-Parlamentets og Rådets direktiv om ændring af direktiv 94/25/EF om indbyrdes tilnærmelse af medlemsstaternes love og administrative bestemmelser om fritidsfartøjer

2000/0262 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af forslag til Europa-Parlamentets og Rådets direktiv om ændring af direktiv 94/25/EF om indbyrdes tilnærmelse af medlemsstaternes love og administrative bestemmelser om fritidsfartøjer

1. BAGGRUND

Oversendelse af forslaget til Europa-Parlamentet og Rådet (dokument KOM(2000) 639 endelig - 2000/0262 (COD)): // 12. oktober 2000

Udtalelse fra Det Økonomiske og Sociale Udvalg: // 28. og 29. marts 2001

Udtalelse fra Europa-Parlamentet - førstebehandling: // 5. juli 2001

Oversendelse af det ændrede forslag til Europa-Parlamentet og Rådet (dokument KOM(2001) 636 endelig - 2000/0262 (COD)): // 31. oktober 2001

Vedtagelse af den fælles holdning: // 22. 04. 2002

2. FORMÅL MED KOMMISSIONENS FORSLAG

Dette forslag, der bygger på traktatens artikel 95, indfører harmoniserede bestemmelser om grænseværdier for udstødnings- og støjemission fra motorer beregnet til fritidsfartøjer. Forslaget indeholder ligeledes en række ændringer vedrørende konstruktionen af de fritidsfartøjer, der er omfattet af dette direktiv (f.eks. tilføjelsen af jetski til anvendelsesområdet for det oprindelige direktiv 94/25/EF [1]).

[1] EFT L 164 af 30.6.1994, s. 15-38.

Forslaget har følgende formål:

- at medvirke til, at det indre marked kan fungere korrekt

- at fremme harmoniseringen af fællesskabslovgivningen til regulering af fritidsfartøjers udstødnings- og støjemission og undgå en opdeling af markedet og potentielle handelshindringer

- at beskytte befolkningens sundhed og velfærd samt miljøet.

3. KOMMENTARER TIL DEN FÆLLES HOLDNING

3.1. Almindelige bemærkninger

Kommissionen bemærker med tilfredshed, at den fælles holdning, Rådet har vedtaget, i høj grad afspejler målsætningen med Kommissionens forslag om at regulere udstødnings- og støjemissionen fra fritidsfartøjers motorer og indeholder gode tekniske løsninger.

3.2. Ændringsforslag vedtaget af Europa-Parlamentet ved førstebehandling

Ud af de 42 ændringsforslag, der blev vedtaget (43, 1, 2, 3, 4, 5, 6, 7, 8, 9, 10, 11, 12, 13, 15, 16, 14, 17, 18, 44, 45, 20, 21, 22, 46, 23, 24, 28, 29, 30, 31, 33, 34, 48, 35, 36, 37, 38, 39, 40, 41), har Kommissionen accepteret 11 ændringsforslag fuldt ud (1, 6, 14, 18, 44, 22, 28, 29, 37, 39, 41), 3 ændringsforslag delvis (43, 10, 45), 10 ændringsforslag i princippet (3, 5, 7, 8, 12, 13, 21, 23, 35, 36), mens de resterende 18 blev afvist.

Kommissionen har accepteret de ændringsforslag fra Europa-Parlamentet, der medførte nyttige redaktionelle forbedringer. Kommissionen anerkender ligeledes, at der er behov for at forenkle procedurerne ved støjmåling, og accepterer således i princippet samtlige ændringsforslag, der indfører en alternativ metode til påvisning af overensstemmelse med støjkravene i direktivforslaget. Disse forenklede procedurer kan medføre en nedbringelse af omkostningerne til overensstemmelsesvurdering for små bådfabrikanter, der fremstiller lavhastighedsfartøjer.

Kommissionen kan ligeledes i princippet acceptere de ændringsforslag, hvormed der indføres en sondring mellem to typer hækmotorer, nemlig hækmotorer med integreret udstødning og hækmotorer uden integreret udstødning. Denne sondring ændrer ikke ved direktivforslagets formål. Det ville desuden forenkle procedurerne for støjmåling og være en fordel for små bådfabrikanter, hvis udenbordsmotorer og hækmotorer med integreret udstødning var genstand for samme behandling.

Kommissionen har med hensyn til en yderligere nedbringelse af emissionsgrænseværdierne i princippet accepteret at overveje denne mulighed i forbindelse med den rapport, som Kommissionen i henhold til artikel 2 i forslaget til direktiv skal fremlægge for Rådet og Europa-Parlamentet.

Kommissionen har desuden accepteret, at det er nødvendigt, at bådejere, der har bygget deres både til eget brug, fritages fra støjkravene i forslaget til direktiv.

Kommissionen har ikke accepteret ændringsforslagene, der kræver, at bestemmelserne vedrørende udvalgsprocedure slettes, fordi de er i strid med de principper, der gælder for Kommissionens udøvende beføjelser. Kommissionen fastholder sit forslag om at der bør nedsættes et forskriftsudvalg i henhold til Rådets afgørelse 1999/468/EF, for at Kommissionen kan udøve sine gennemførelsesbeføjelser vedrørende tilpasning af de tekniske bestemmelser vedrørende grænseværdier for udstødnings- og støjemission, driftscyklusser og referencebrændstoffer til den teknologiske udvikling. Kommissionen anser dette for at være den bedst egnede metode til at tilpasse lovgivningen til den teknologiske udvikling.

Kommissionen har desuden ikke accepteret det ændringsforslag, der kræver at den to år efter ikrafttrædelsen af det foreslåede direktiv skal forelægge et forslag til et nyt direktiv, fordi det er i strid med Kommissionens initiativret. Den har også afvist ændringsforslaget, der fjerner tolerancen på 3dB for enheder med to motorer eller flere motorer. Kommissionen mener, at de fastsatte grænseværdier anses for at være teknisk opnåelige for fartøjer med én motor, og at det er umuligt at begrænse enheder med to eller flere motorer inden for samme støjniveau.

3.3. Nye aspekter, som er indført af Rådet

Den fælles holdning indeholder følgende vigtige ændringer til Kommissionens oprindelige forslag:

- Artikel 1, stk. 1, andet afsnit 2, litra c): Undtagelse for fartøjer, der er bygget til eget brug

Ved at undtage de fartøjer, der er bygget til eget brug og ikke markedsføres i Fællesskabet, fra støjemissionskravene gøres bestemmelserne enklere, og man undgår høje omkostninger for fysiske personer, der ikke bør pålægges unødvendige byrder. Kommissionen kan acceptere denne ændring.

- Artikel 1, stk. 8, andet afsnit 2: Definition af fartøjskonstruktionskategori D

Dette stykke indeholder en ændret definition af fartøjskonstruktionskategori D som foreslået af den projektgruppe, der er blevet indkaldt af Kommissionen. Efter at projektgruppens løsningsforslag har været forelagt Rådet, kan Kommissionen nu godkende denne ændring.

- Artikel 1, stk. 8, andet afsnit 7: Bestemmelser om brandbekæmpelsesudstyr

De harmoniserede bestemmelser om brandbekæmpelsesudstyr er blevet skærpet og præciseret i overensstemmelse med formålene med Kommissionens forslag. Kommissionen kan acceptere denne ændring.

- Artikel 1, stk. 8, andet afsnit 10, punkt C 1.2: Forenklet støjmåling for SMV'er

Proceduren med referencefartøj og de relevante støjmålinger er for at lette byrden for SMV'er blevet suppleret med en alternativ anvendelse af simple grænseværdier. Kommissionen accepterer denne ændring, for den kan medføre en nedbringelse af omkostningerne til overensstemmelsesvurdering for små bådfabrikanter, der fremstiller lavhastighedsfartøjer.

- Artikel 2: Mere detaljeret liste af mulige punkter, der er skal behandles i Kommissionens rapport

Bestræbelserne med henblik på løbende at forbedre fællesskabslovgivningen for yderligere at nedbringe emissioner og forbedre miljøbeskyttelsen er blevet yderligere styrket ved at indføje en række detaljerede punkter, der skal behandles i den rapport, som Kommissionen skal fremlægge for Rådet og Europa-Parlamentet. Kommissionen kan acceptere denne liste over punkter, fordi den vil være et nyttigt og fyldestgørende grundlag for Kommissionens fremtidige forslag.

4. KONKLUSION

Kommissionen afgiver en positiv udtalelse om den fælles holdning og bemærker, at Rådet vedtog denne fælles holdning enstemmigt.

Kommissionen afgav to erklæringer, da Rådet nåede til politisk enighed om dette forslag vedrørende overensstemmelsesprocedurerne ved fremstilling af personlige fartøjer i artikel 8, stk. 2, litra d), og vedrørende en yderligere fase af grænseværdier i artikel 2. Disse erklæringer er ligeledes i overensstemmelse med Europa-Parlamentets udtalelse.

Kommissionen har desuden et forbehold vedrørende teksten om tolerancen på 3 dB for fartøjer med to eller flere motorer i bilag I, del C, punkt 1.1. En erklæring fra Kommissionen blev i denne henseende vedlagt Rådets mødeprotokol. Årsagerne til Kommissionens holdning er forklaret under punkt 3.2. ovenfor.

Kommissionen og Rådet har endvidere afgivet en fælles erklæring med henblik på at finde en løsning for fartøjskonstruktionskategori D inden den endelige vedtagelse af den foreslåede retsakt. Kommissionen kan som følge heraf acceptere den løsning, der er blevet vedtaget af Rådet, og som også er i overensstemmelse med Europa-Parlamentets ændringsforslag 46.

BILAG Erklæringer vedrørende fritidsfartøjer

Ad ARTIKEL 1

vedrørende artikel 8, stk. 2, litra d)

"Hvad angår procedurerne for overensstemmelsesvurdering vedrørende bygning af personlige fartøjer, vil Kommissionen sørge for, at de anvendte moduler i tilstrækkelig grad tilgodeser alle relevante væsentlige krav i direktivet."

vedrørende artikel 8, stk. 4, litra a), nr. iii)

"På grundlag af erfaringerne med anvendelsen af andre EF-direktiver har Kommissionen til hensigt at opfordre det tekniske sekretariat under den gruppe af bemyndigede organer, som skal nedsættes i henhold til dette forslag, til at oprette og ajourføre listen over certificerede referencefartøjer under Kommissionens tilsyn."

Ad ARTIKEL 2

"Kommissionen har noteret sig den anmodning, den har fået forelagt i henhold til artikel 2, med hensyn til hvilken den forbeholder sig ret til at svare i overensstemmelse med de regler, der er fastsat i traktaten, og især sin initiativret.

"Rådet og Kommissionen erklærer, at de påtager sig at finde en løsning af spørgsmålet vedrørende fartøjskonstruktionskategori D inden den endelige vedtagelse af direktivforslaget. I den forbindelse har Kommissionen tilrettelagt et ekspertgruppemøde om fritidsfartøjsdirektivet med henblik på at behandle spørgsmålet i anden halvdel af november 2001.

Hvis der ikke findes en løsning inden datoen for den endelige vedtagelse af direktivforslaget, vil Rådet overveje at medtage følgende formulering i den nuværende ændring af bilag I om fartøjskonstruktionskategorier under fartøjskonstruktionskategori D:

"For fartøjskonstruktionskategori D kan bølger fra passerende fartøjer komme op på en maksimumhøjde på 0,5 m."

Ad artikel 3, stk. 2

"Rådet understreger, at det er vigtigt, at der hurtigst muligt findes en løsning på konflikten mellem direktiv 94/25/EF om fritidsfartøjer (og dette ændringsdirektiv) og bilag VI i IMO Marpol-konventionen. Medlemsstaterne opfordres indtrængende til med bistand fra Kommissionen at prioritere dette spørgsmål, så at alle medlemsstater er i stand til at ratificere bilag VI i Marpol-konventionen, som er en vigtig global foranstaltning til forebyggelse af forurening."

Ad bilag I, del C, punkt 1.1

"Hvad angår tolerancen på 3dB for støjmålingen af motorer mener Kommissionen, at dens oprindelige forslag vedrørende anvendelse af denne tolerance på alle typer enheder med to motorer eller flere motorer løser dette problem på en mere hensigtsmæssig måde".